Fygende sne giver udfordringer på banerne i lufthavnen i Aalborg, hvor medarbejderne kæmper mod sneen. Men det er ikke noget, som de ikke kan klare, lyder status fra vagthavende i lufthavnen. - Vejrliget i det hele taget giver os lidt udfordringer, men ikke noget der gør, at folk ikke kommer af sted, som det ser ud nu. Det skal nok gå. Sådan ser det i hvert fald ud fra mit vindue lige nu, siger Stinne Hjorth. Den største udfordring er blæsten ude på banerne, hvor sneen fyger meget. Og det kan give problemer, at den hele tiden skal holdes ren for sne. - Vi er selvfølgelig i beredskab hele dagen.Men hvis du følger vejrradaren og vejrprognoserne, ser det ud til, at vi ser det værste lige nu, og at det så småt er ved at glide østpå. Så det håber vi, at vi kan stole på, siger Stinne Hjorth. Medarbejderne er i øjeblikket ved at gøre klar til det næste fly, som skal lande i lufthavnen. - Som det er lige nu, rydder vi sne på livet løs, og vi har masser af den. Men vi forventer, at flyene kommer ned, som de skal og tager af sted igen - måske med en lille forsinkelse, siger Stinne Hjorth. Forsinkelserne skyldes blandt andet, at flyene ikke må lette med sne eller is på vingerne - og derfor skal de igennem en såkaldt deicing, hvor man afiser hele flyet kort før afgang. Men ifølge Stinne Hjorth er man klar til de omkring 20 fly, som søndag ankommer til den jyske lufthavn. - Vi har et program foran os, som vi håber, at vi kan holde, så folk kan komme rundt i verden.

Opsummering:
Søndagens sne er en udfordring, men vi kan godt klare den, siger vagthavende i Aalborg lufthavn.